На хутары Грымяча знаходзіцца абект, аднесены да гісторыка-культурных каштоўнасцяў Рэспублікі Беларусь – сядзібны дом роду Пузынаў. Каб да яго дабрацца, трэба ехаць дарогай (каля 400 м), якая вядзе на поўнач ад усходняй ускраіны вёскі. Пабудаваны ён на беразе ракі пад назвай Пульва ў сярэдзіне XIX стагоддзя ў характэрным для той эпохі стылі позняга класіцызму. У цэнтры ансамбля – светлы, строгі палац з характэрнымі рысамі ампіру (так яшчэ называюць позні класіцызм). Ён знаходзіцца на ўзгорку, у самай высокай частцы сядзібы. Гэта аднапавярховы палац з цэглы з чатырохсхільным дахам, які адрозніваецца прэзентабельным выглядам, надзейнасцю і даўгавечнасцю. Фасад будынка ўпрыгожаны чатырохкалонным дарычным порцікам. Захаваліся ў сядзібна-паркавым ансамблі і фрагменты ледавіка, сыраварні і свірна. Але галоўная славутасць сядзібы – 10 гектараў выдатнага парка, багатага ёлкамі, белай шаўкоўніцай, айвой. Такой разнастайнасці расліннага свету яшчэ пашукаць! Тут растуць дзве стогадовыя лістоўніцы. Гэта ўнікальныя дрэвы, якія зімой застаюцца без ігліцы.